b'\n_START_ARTICLE_\nKuutamolla (elokuva)\n_START_SECTION_\nJuoni\n_START_PARAGRAPH_\nElokuvan p\xc3\xa4\xc3\xa4henkil\xc3\xb6 on Iiris Vaara (Minna Haapkyl\xc3\xa4), jonka el\xc3\xa4m\xc3\xa4\xc3\xa4 seurataan elokuvan aikana kolme vuotta. Elokuvan alussa Iiris t\xc3\xa4ytt\xc3\xa4\xc3\xa4 30 vuotta, katselee y\xc3\xb6t leffoja ja haaveilee p\xc3\xa4iv\xc3\xa4t katselemiaan elokuvia suuremmasta rakkaudesta. Taiteilija\xc3\xa4iti Leila Vaara (Pirkko Saisio) sek\xc3\xa4 Iiriksen parhaat yst\xc3\xa4v\xc3\xa4t Anna (Anna-Leena H\xc3\xa4rk\xc3\xb6nen) sek\xc3\xa4 Laura (Laura Malmivaara) yritt\xc3\xa4v\xc3\xa4t saada Iirist\xc3\xa4 muuttamaan el\xc3\xa4m\xc3\xa4ns\xc3\xa4. Laura ty\xc3\xb6skentelee hierojana ja yritt\xc3\xa4\xc3\xa4 auttaa Iirist\xc3\xa4 l\xc3\xb6yt\xc3\xa4m\xc3\xa4\xc3\xa4n el\xc3\xa4m\xc3\xa4st\xc3\xa4\xc3\xa4n harmoniaa. Ikisinkuksi julistautunut Anna taas kannustaa yst\xc3\xa4v\xc3\xa4\xc3\xa4ns\xc3\xa4 rentoutumaan seksin avulla. Iirikselle kelpaa kuitenkin vain aito romanssi._NEWLINE_Unelmat n\xc3\xa4ytt\xc3\xa4v\xc3\xa4t k\xc3\xa4yv\xc3\xa4n toteen, kun Iiris tapaa nuoren lupaavan elokuvaohjaajan Markon (Peter Franz\xc3\xa9n), jonka kanssa Iiriksen el\xc3\xa4m\xc3\xa4 muuttuu lennoksi korkealle arjen yl\xc3\xa4puolelle. Mutta jakaako Marko Iiriksen kanssa samat unelmat ja kummat ovat loppujen lopuksi oikeassa, romantikot vai kyynikot? Onko t\xc3\xa4ydellinen onni harhaa ja ihmissuhteet aina t\xc3\xa4ynn\xc3\xa4 salaisuuksia ja valheita? Ennen kuin asiaan saadaan selvyys, hermoromahduksen partaalla on nelj\xc3\xa4 naista ja pari miest\xc3\xa4kin.\n_START_SECTION_\nKirjasta elokuvaksi\n_START_PARAGRAPH_\nElokuva on hyvin uskollinen alkuper\xc3\xa4iselle romaanille, joka julkaistiin vuonna 2000. Osittain syyn\xc3\xa4 samankaltaisuudelle on varmasti my\xc3\xb6s se, ett\xc3\xa4 alkuper\xc3\xa4isen kirjan kirjoittanut Katja Kallio osallistui elokuvan k\xc3\xa4sikirjoituksen tekemiseen. Kallio on itse todennut, ett\xc3\xa4 elokuvan Iiris on silti erilainen kuin Kuutamolla-romaanin Iiris. Romaanissa Iiris oli Katja Kallion mukaan temperamenttisempi ja m\xc3\xa4\xc3\xa4r\xc3\xa4tietoisempi kuin elokuvassa, jossa h\xc3\xa4nest\xc3\xa4 tehtiin herkempi ja haavoittuvaisempi. Suurin ero kirjan ja elokuvan v\xc3\xa4lill\xc3\xa4 on niiden erilainen loppu. Elokuvassa Iiris rakastuu lopulta tatuointiliikkeen omistajaan Jukkaan, kun taas kirjassa h\xc3\xa4n p\xc3\xa4\xc3\xa4tyy yhteen baarimikko Ollin kanssa. Kallio ja Louhimies ovat perustelleet valintaansa sanomalla, ett\xc3\xa4 he halusivat tuoda elokuvaan jotain uutta ja yll\xc3\xa4tt\xc3\xa4v\xc3\xa4\xc3\xa4 jo ennest\xc3\xa4\xc3\xa4n kirjan lukeneille.\n_START_SECTION_\nVastaanotto\n_START_PARAGRAPH_\nElokuva sai paljon huomiota kotimaassa sek\xc3\xa4 lis\xc3\xa4ksi ulkomaisilla elokuvafestivaaleilla. _NEWLINE_Minna Haapkyl\xc3\xa4n suoritus elokuvan p\xc3\xa4\xc3\xa4osan esitt\xc3\xa4j\xc3\xa4n\xc3\xa4 ker\xc3\xa4si kriitikoilta kehuja. Kriitikko Helena Yl\xc3\xa4nen kirjoitti Nyt-liitteess\xc3\xa4: \xe2\x80\x9dMinna Haapkyl\xc3\xa4 n\xc3\xa4yttelee Iirist\xc3\xa4 aidon elokuvallisesti, ihollaan, silmill\xc3\xa4\xc3\xa4n ja koko kehollaan yht\xc3\xa4 paljon kuin \xc3\xa4\xc3\xa4nell\xc3\xa4\xc3\xa4n\xe2\x80\x9d. Haapkyl\xc3\xa4 oli suorituksestaan my\xc3\xb6s Jussi-palkinnon parhaan naisp\xc3\xa4\xc3\xa4osan ehdokkaana. Elokuva sai kuitenkin my\xc3\xb6s moitteita pinnallisuudesta. Sen sanottiin heijastelevan kritiikitt\xc3\xb6m\xc3\xa4sti 1980-lukulaisten maailmankuvaa, olevan mit\xc3\xa4\xc3\xa4nsanomatonta eurom\xc3\xb6ss\xc3\xb6\xc3\xa4.'